《分题龙宫宝石送陈庭学之官成都》
明代·释宗泐

成都山水区，龙宫遗宝石。苔藓滋古纹，波涛含润色。

骊珠化海滋，神变安可测。想当听经时，云寒夜堂寂。

蜀中天下险，兵戈屡充斥。城郭虽已非，此石尚如昔。

京华岁将阑，万里送行客。时清卫府间，搜奇抚陈迹。

平生独往愿，蹉蛇头半白。怅望西南天，空惭远飞翼。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。